Lauantaina 25. lokakuuta järjestetyillä yrittäjäpäivillä toimittaja Teppo Kuittinen haastatteli keskustan puheenjohtaja Juha Sipilää. Kuittisen kynästä syntyi Yrittäjä -lehteen juttu, jossa Sipilä ehdotti kuntien ja valtion työntekijöiden vähentämistä kymmenillä tuhansilla henkilöillä.

Uutinen sai Suomessa ansaitsemaansa huomiota, kun sitä päätyi siteeraamaan lukuisat valtamedian edustajat aina STT:stä Uuteen Suomeen. Hetken ajan jokaisella tuntui olevan jonkinlainen mielipide keskustapomon antamasta lausunnosta. Tekstin ympärille kasvanut kohu tuli yllätyksenä myös kokeneelle toimittajalle, Teppo Kuittiselle itselleen.

Hyvin pian tämän jälkeen mediakenttä jakaantui. Twitterissä Sipilälle irvailtiin, että eikö tämä edes tiedä julkisen sektorin kokoa. Perussuomalaisten puheenjohtaja Timo Soini ja osa hänen kannattajistaan puolestaan olivat lähes samoilla linjoilla julkisesta sektorista ja sen mahdottomuudesta. Kärpäsestä tuli härkänen.

Seuraavana sunnuntaina artikkelin kirjoittanut Kuittinen sai soiton Yrittäjämedioiden päätoimittaja Kimmo Koivikolta. Kuittisen mukaan Sipilän esikunnassa jutusta oli noussut kohu, jonka vuoksi sieltä oli otettu yhteyttä lehden toimitukseen. Artikkelia tulisi muokata uuteen uskoon (Huom: Tekstiä muokattiin sittemmin keskustan toiveiden mukaisesti).

Juttuun toivottiin lisäyksiä sekä pientä hienosäätöä, joka vaikuttaisi dramaattisesti uutisen luonteeseen. Sipilä pitäisi tuoda esiin hieman paremmassa valossa. Puoluetoimiston pyynnöstä päätoimittaja Koivikko tarkasti jutun faktapohjat useampaan otteeseen, aina haastattelunauhoista Kuittisen kirjoitukseen. Kaiken piti olla tältä erää kunnossa.

Seuraavana päivänä Suomen Yrittäjien varatoimitusjohtaja ja vastaava päätoimittaja Anssi Kujala irtisanoi Teppo Kuittisen määräaikaisen työsopimuksen. Koeaikaa oli jäljellä vain reilu kuukausi.

Irtisanomista ennen Kuittisen työn jäljestä ei oltu koskaan löydetty juurikaan huomautettavaa. Yli 20 vuotta toimittajan työtä tehnyt Kuittinen oli terävä kynästään, ja kiitosta oli tullut hyvin klikkauksia saaneista jutuista.

Suomen Yrittäjät kiistää, että toimittajan työsuhteen purkaminen olisi liittynyt millään tapaa artikkelista nousseeseen kohuun. Kujalan mukaan Sipilä-jutulla ei ole mitään tekemistä Kuittisen pikaisen irtisanomisen kanssa, vaikka ajoitus tuntuukin epäilemättä oudolta.

Jo lapsikin osaisi ynnätä, että kysymyksessä ei voi olla pelkkä sattuma.

Epäilystä tukee tieto siitä, että jutun kirjoittaneelle Teppo Kuittiselle soitettiin irtisanomista edeltävänä päivänä jopa kolme kertaa uutisen pohjalta. Toisaalta eihän tämä nyt aivan uudenlaista politiikkaa Keskustalle muutenkaan ole, sillä heidän puoluetoimistonsa huhuiltiin pelotelleen eri lehtien toimituksia jo vuonna 2010.

Puolueella tiedetään olevan myös vahvat kytkökset yrittäjäelämään ja eri mediatoimijoihin, vaikka viime vuosikymmenien aikana journalistien välit poliittisiin toimijoihin ovatkin muuttuneet huomattavasti aiempaa etäisimmiksi.

Itsekseni minä täällä vain mietin, että viesti, jonka Suomen yrittäjät lähettivät kaikille suomalaisille toimittajille, tekee paljon suurempaa vahinkoa puheenjohtaja Juha Sipilän maineelle kuin itse uutinen olisi missään vaiheessa voinut tehdä. Loppujen lopuksi sensuurista koituneet hyödyt taitavatkin ropista vain Kokoomuksen laariin, kun taas likapyykin pääsee pesemään Keskusta itse.

Juha Sipilän avustajana toimiva Riina Nevamäki on myöntänyt keskustelleensa jutusta yrittäjämedioiden päätoimittajan Kimmo Koivikon kanssa, mutta vain asialliselta pohjalta. Hän pitää pyöristyttävänä ajatusta ja väitteitä siitä, että keskusta olisi vaatinut irtisanomista.

Myös Suomen Journalistiliiton puheenjohtaja Arto Nieminen ja Kuittinen itse ovat epäilleet, että kyseessä olisi ollut työnantajan ylireagointi. Journalistiliiton lakimies Jussi Salokangas on ilmoittanut epäilevänsä väitettä, jonka mukaan toimittajan potkut eivät olisi liittyneet millään tavalla Sipilä-kohuun.

Kuittinen on päättänyt riitauttaa tapauksen.

Amatööriblogistina minun sympatiani ovat kokonaan Teppo Kuittisen puolella. Puolueet on pidettävä toimitusten ulkopuolella hinnalla millä hyvänsä. Jos ei muuten, niin vaikka ovia salpaamalla.

Lähteet:

Koeaika katkesi Sipilä-uutisen jälkeen – Journalisti.fi

Työt loppuivat Sipilä-uutisen kirjoittajalta – Iltasanomat